google/wiki40b huggingface dataset:
Διεθνιστικό Κομμουνιστικό Κόμμα Ελλάδας

Το Διεθνιστικό Κομμουνιστικό Κόμμα Ελλάδας ήταν ελληνικό πολιτικό κόμμα στη διάρκεια της Κατοχής. Ήταν το αποτέλεσμα της ένωσης της μειοψηφίας του Κόμμα Κομμουνιστών Διεθνιστών Ελλάδας (ΚΚΔΕ) με το Κομμουνιστικό Διεθνιστικό Κόμμα Ελλάδας (ΚΔΚΕ) τον Δεκέμβριο του 1943. Θα διασπαστεί το 1944 και μέλη του θα συγκροτήσουν το Διεθνιστικό Επαναστατικό Κόμμα Ελλάδας.
Nessun dorma

Η μουσική

Η δομή της ρομάντζας (άριας), βασίζεται στην εναλλαγή μεταξύ στίχου και στο ritornello (επανάληψη μουσικού θέματος).
Κατά τη διάρκεια της στροφής των στίχων του τραγουδίσματος από τον τενόρο το ύφος δεν επεκτείνεται πέρα από ένα ευάερο στυλ και o μουσικός λόγος διεξάγεται από την ορχήστρα, της οποίας οι εξαιρετικές αρμονίες, έχουν έναν ήχο διάφανο, με βάση τα έγχορδα με σουρντίνα (σε σίγαση), την άρπα, την τσελέστα και την φλογέρα.
Ο στίχος ξεδιπλώνεται υπέροχα σε μια χορωδία που αποτελείται από μια φράση οκτώ μέτρων που βασίζεται σε μια μελωδία σε ρε μείζονα, με μεγάλες αναπνοές, που χτίστηκε για τους νέους στίχους, με σταθερή έμφαση στην τέταρτη και όγδοη θέση.
Ακαδημία Τεχνών Ούμεο

Η Ακαδημία Τεχνών Ούμεο (Σουηδικά: Konsthögskolan vid Umeå universitet) είναι μια σχολή καλών τεχνών στο Πανεπιστήμιο Ούμεο στην Σουηδία. Ιδρύθηκε το 1987 σε ένα πρώην βιομηχανικό κτήριο δίπλα στον ποταμό Ούμαν.
Ταχύτητα διαφυγής

Σημείωση

Ένα συχνό λάθος που συμβαίνει είναι ότι πολλές φορές πιστεύεται πως η ταχύτητα διαφυγής είναι η ταχύτητα που πρέπει να έχει ένας πύραυλος ή ένα διαστημόπλοιο για να διαφύγει από την έλξη της Γης. Περαιτέρω σύγχυση μπορεί επίσης να προκαλέσει η παρατήρηση ότι οι πύραυλοι που εκτοξεύονται έχουν ταχύτητες πολύ μικρότερες από την ταχύτητα διαφυγής της Γης (που αντιστοιχεί σε περίπου 34 Μαχ), κι όμως καταφέρνουν να διαφύγουν στο διάστημα.
Η πηγή του λάθους βρίσκεται στην κατανόηση της έννοιας της ταχύτητας διαφυγής. Η ταχύτητα διαφυγής είναι η αρχική ταχύτητα που πρέπει να δώσουμε σε ένα αντικείμενο ώστε αυτό να διαφύγει από την έλξη ενός ουράνιου σώματος. Αντιθέτως, οι πύραυλοι και τα διαστημόπλοια δεν εκτοξεύονται στο διάστημα, αλλά καίνε συνεχώς καύσιμα μέχρις ότου να διαφύγουν από την έλξη της Γης. Ένας πύραυλος μπορεί κάλλιστα να διαφύγει από την έλξη της Γης με ταχύτητες πολύ μικρότερες από την ταχύτητα διαφυγής της Γης, δεδομένου ότι η καύση λαμβάνει τόπο με τρόπο συνεχή και με επαρκώς ταχύ ρυθμό ώστε ο πύραυλος ή το διαστημόπλοιο να υπερνικά συνεχώς την βαρυτική έλξη της Γης.
Διοργανώσεις Ε.Π.Σ. Αργολίδας 2017–18

Α2 Κατηγορία

Σε δυο φάσεις διεξάγεται η Α2 κατηγορία. Στην κανονική περίοδο οι 30 ομάδες χωρίστηκαν σε 3 ομίλους των 10 ομάδων . Στη Β φάση οι ομάδες που τερμάτισαν στην ίδια θέση σε κάθε όμιλο δίνουν αγώνες κατάταξης. Ετσι οι τρεις πρωταθλήτριες αγωνίστηκαν για τις θέσεις 1-3 της εινιαίας κατάταξης, οι δευτεραθλήτριες για τις θέσεις 4-6 κ.ο.κ. Οι τρεις πρώτες προβιβάζονται, και οι τελευταίες των τριών ομίλων υποβιβάζονται στη Β΄

Β΄ Κατηγορία

Η Β΄ Κατηγορία διεξάγεται με τη συμμετοχή 25 συλλόγων χωρισμένων σε 5 ομίλους. Στη δεύτερη φάση οι ομάδες που τερμάτισαν στην 1η θέση στον όμιλό τους δίνουν αγώνες κατάταξης για τις θέσεις 1-4 της ενιαίας κατάταξης , οι 2ες των ομίλων αντίστοιχα για τις θέσεις 5-8 της ενιαίας κατάταξης κ.ο.κ. Οι τρεις πρώτες προβιβάζονται στην Α2.
PlayStation

Ιστορία

Το PlayStation είναι δημιούργημα του Κεν Κουταράγκι, ενός μέλους της Sony, το οποίο αργότερα αποκαλέστηκε ως "Ο Πατέρας του PlayStation".
Η αρχή της κονσόλας χρονολογείται στο 1988, όταν επρόκειτο για  μια συνεργασία μεταξύ των Sony και Nintendo, για να δημιουργήσουν CD-ROM για το Super Nintendo Entertainment System. Παρ' όλο που η Nintendo αρνήθηκε τη συμφωνία με τη Sony μέχρι το Μάρτιο του 1991, η Sony παρουσίασε ένα SNES με ενσωματωμένο το CD-ROM drive, το οποίο συνδύαζε τεχνολογία Green Book ή CD-i, με το όνομα "Play Station" (γνωστό επίσης ως SNES-CD), στο Consumer Electronics Show, τον Ιούνιο του 1991.
Ωστόσο, μία μέρα μετά την ανακοίνωση στην CES, η Nintendo ανακοίνωσε ότι θα έσπαγε τη συνεργασία της με τη Sony, θέλοντας να συνεργαστεί με τη Philips, χρησιμοποιώντας την ίδια τεχνολογία. Η συμφωνία έσπασε από τη Nintendo, αφού δεν μπόρεσαν να έρθουν σε συμφωνία σχετικά με το μοίρασμα των εσόδων. Η διακοπή αυτή εξόργισε τον πρόεδρο της Sony, Norio Ohga, ο οποίος απάντησε βαραίνοντας τον Κουταράγκι με την κατηγορία ότι ανέπτυξε την ιδέα του PlayStation για την αντίπαλη Nintendo.
Πασχάλης Κιτρομηλίδης

Σπουδές και σταδιοδρομία

Αρχικά φοίτησε στο Παγκύπριο Γυμνάσιο και αποφοίτησε με άριστα. Έλαβε το πτυχίο του στην πολιτική επιστήμη από το Πανεπιστήμιο Γουέσλιαν το 1972 και στη συνέχεια σπούδασε στο Πανεπιστήμιο Χάρβαρντ. Από εκεί έλαβε το μεταπτυχιακό του το 1975 και το διδακτορικό του το 1979 και πάλι στην πολιτική επιστήμη.
Δίδαξε αρχικά από το 1978 στο Πανεπιστήμιο Χάρβαρντ, ενώ από το 1980 διδάσκει στο Πανεπιστήμιο Αθηνών. Αρχικά το 1983 ως αναπληρωτής καθηγητής στη Νομική Σχολή και από το 1987 ως καθηγητής Πολιτικής Επιστήμης. Ακόμη έχει διδάξει στα Πανεπιστήμια Μπράνταϊς, Κέιμπριτζ και Οξφόρδης, στην Ανώτατη Σχολή Κοινωνικών Επιστημών του Παρισιού και το Ευρωπαϊκό Πανεπιστημιακό Ινστιτούτο της Φλωρεντίας. Πλέον είναι ομότιμος καθηγητής του Τμήματος Πολιτικής Επιστήμης και Δημόσιας Διοίκησης του Πανεπιστημίου Αθηνών.
Έχει διατελέσει διευθυντής του Κέντρου Μικρασιατικών Ερευνών από το 1980 έως το 1995 και αργότερα γενικός γραμματέας του Συμβουλίου του. Το 2000 εξελέγη διευθυντής του Ινστιτούτου Νεοελληνικών Ερευνών του Εθνικού Ιδρύματος Ερευνών, θέση που κράτησε έως το 2011. Πλέον είναι φιλοξενούμενος ερευνητής στο ΕΙΕ. Από το 2004 είναι μέλος του Επιστημονικού Συμβουλίου της Βουλής των Ελλήνων.

Τιμητικές διακρίσεις

Είναι επίτιμος διδάκτωρ στο Πανεπιστήμιο του Βουκουρεστίου από το 2013, και επίτιμος εταίρος του Ινστιτούτου Σπουδών Νοτιοανατολικής Ευρώπης της Ρουμανικής Ακαδημίας Επιστημών από το 2011. Το 2003 τιμήθηκε με τον παράσημο του Αξιωματικού του Τάγματος του Φοίνικα για τους Ακαδημαϊκούς της Γαλλικής Δημοκρατίας. Στις 16 Ιανουαρίου 2015 ο Πρόεδρος της Ελληνικής Δημοκρατίας Κάρολος Παπούλιας τον τίμησε με το παράσημο του Ταξιάρχη του Τάγματος της Τιμής. Στις 8 Δεκεμβρίου 2016 τού απονεμήθηκε το Βραβείο Εξαίρετης Πανεπιστημιακής Διδασκαλίας εις μνήμην Β. Ξανθόπουλου-Στ. Πνευματικού του Ιδρύματος Τεχνολογίας και Έρευνας. Η τελετή απονομής έγινε από τον Πρόεδρο της Δημοκρατίας Προκόπη Παυλόπουλο στην Παλαιά Βουλή.
Σούπερ Λίγκα Κ21 2009–10

Το πρωτάθλημα Α' Εθνικής (ή Πρωτάθλημα ΟΠΑΠ Κ-21) για ηλικίες κάτω των 21 ετών της σαιζόν 2009-2010 ξεκίνησε στις 5 Σεπτεμβρίου 2009. Στο πρωτάθλημα συμμετείχαν 16 ομάδες, τα τμήματα υποδομής των ομάδων που συμμετείχαν στο πρωτάθλημα των ανδρών της σαιζόν 2009-2010.
Ούγκο Μπάσι

Βιογραφία

Γεννήθηκε το 1801, έχοντας πατέρα τον Λουΐτζι Σάντε Μπάσι, υπάλληλο του παπικού τελωνείου και μητέρα την Φελιτσίτα Ροσέτι, υπηρέτρια με καταγωγή από το Σαν Φελίτσε.
Παρά την αντίθεση του πατέρα του και μάλλον λόγω κάποιας ερωτικής απογοήτευσης, ο Μπάσι, νεαρός ακόμη, έγινε δόκιμος Βαρναβίτης μοναχός και το 1821 είπε τους όρκους του στη Ρώμη, στην εκκλησία του Αγίου Καρόλου. Στο Τάγμα των Βαρναβιτών γνώρισε τον Αλεσάντρο Γκαβάτσι, του οποίου έγινε καλός φίλος.
Ο Μπάσι ήταν αρκετά γνωστός ιεροκήρυκας. Στα μακριά και πολυάριθμα ταξίδια του ανά την Ιταλία, όπου επιβίωνε πάντα πολύ φτωχά, τον ακολουθούσαν συχνά πολλοί άνθρωποι, προσελκυμένοι από την ευφράδειά του.
Κατά τη διάρκεια των επαναστατικών γεγονότων του 1848 δεν είχε κανένα δισταγμό να ενταχθεί στις δυνάμεις του Πάπα Πίου του Θ΄ για να υπερασπιστεί την Ιταλία με φλέγοντα πατριωτισμό και να μεταδώσει το επαναστατικό πνεύμα στους στρατιώτες και στον υπόλοιπο πληθυσμό.
Στις 12 Μαΐου 1848, τραυματίστηκε στο Τρεβίζο και μεταφέρθηκε στη Βενετία, όπου μετά την ανάρρωσή του πολέμησε για τη Δημοκρατία του Αγίου Μάρκου. Στη συνέχεια, επέστρεψε στη Ρώμη όπου είδε τη γέννηση της Ρωμαϊκής Δημοκρατίας.
Με τον ερχομό του στη Ρώμη, βρέθηκε στη Δημοκρατία του Αγίου Μαρίνου μαζί με τον Γκαριμπάλντι, το Νούλο, τον Τσιτσερουάκιο, το Λιβράγκι και αλλους. Φεύγοντας από τον Άγιο Μαρίνο και αφού χώρισε με τους υπόλοιπους, μένοντας με τον Λιβράγκι στην περιοχή του Κομάκιο έπεσαν στα χέρια των Αυστριακών, στις 2 Αυγούστου. Στις 7 Αυγούστου τον μετέφεραν στη Μπολόνια, όπου οι Αυστριακοί τον εκτέλεσαν χωρίς δίκη και με μεγάλη βιασύνη στις 8 Αυγούστου 1849, μαζί με τον Τζοβάνι Λιβράγκι.
Η εκτέλεση έγινε κοντά στην Τσερτόζα (το Καρθουσιανό μοναστήρι) της περιοχής. Ο Μπάσι ήταν 48 ετών. Στις 18 Αυγούστου 1849, οι Αυστριακοί, για να εμποδίσουν τον κόσμο της Μπολόνια να εκφράζει αισθήματα υποστήριξης και συγκίνησης στον τάφο του Μπάσι, έκαναν εκταφή και έκρυψαν τη σορό του στο κοιμητήριο της Τσερτόζα. Η πόλη της Μπολόνια έχει ονομάσει έναν από τους βασικούς δρόμους του κέντρου "Ούγκο Μπάσι", προς τιμήν του ανθρώπου που εκτελέστηκε γιατί αγωνίστηκε για μια Ιταλία ενωμένη, ελεύθερη και δημοκρατική.
Θεόφανης ο Λέσβιος

Βιογραφικά στοιχεία

Η καταγωγή του ήταν από την Μυτιλήνη, ο πατέρας του λεγόταν Χιηροίτας. Ήταν μορφωμένος και ως εκ τούτου σημαντικός πολιτικός σύμβουλος του Ρωμαίου στρατηγού Gnaeus Pompeius Magnus. Ο Θεόφανης συνόδευε τον Πομπηίο στις εκστρατείες του ενάντια του Μιθριδάτη ΣΤ. Αφότου απέκτησε τη Ρωμαϊκή υπηκοότητα ονομάστηκε Gnaeus Pompeius Theophanes και ανέλαβε το αξίωμα του Eques (λατ. ιππότης).
Παρέμεινε στο πλευρό του Πομπηίου και τον παρότρυνε να καταφύγει στην Αίγυπτο, όπου όμως σκοτώθηκε.
Ο Θεόφανης πέθανε μετά το 44 π.Χ. και αποθεώθηκε στην πατρίδα του την Μυτιλήνη.

Έργα του

Ο Θεόφανης ήταν ιστορικός. Από το έργο του έχουν σωθεί μόνο λίγα αποσπάσματα, στα οποία εξιστορεί την πολεμική δράση του Πομπηίου.
Κωνσταντίνος Μ. Σακελλαρόπουλος

Βιογραφικά στοιχεία

Καταγόταν από την Κέρκυρα και ήταν γιος του Μιχαήλ Σακελλαρόπουλου. Ακολούθησε σταδιοδρομία στο διπλωματικό σώμα φτάνοντας μέχρι τον βαθμό του πρέσβη. Υπηρέτησε στη Θεσσαλονίκη, την Καβάλα, το Βουκουρέστι, το Βελιγράδι και τις Βρυξέλλες. Το 1921 υπηρέτησε στην Ύπατη Αρμοστεία Κωνσταντινούπολης, την περίοδο 1927 - 1931 διετέλεσε γενικός πρόξενος Κωνσταντινούπολης ενώ λίγα χρόνια αργότερα διορίστηκε πρέσβης στην Άγκυρα. Το 1945 τοποθετήθηκε πρέσβης στην Οτάβα, θέση στην οποία παρέμεινε μέχρι το 1950.  
Το 1954 εξέδωσε βιβλίο σχετικά με τα γεγονότα της Μικρασιατικής Εκστρατείας με τίτλο Η σκιά της Δύσεως. Το ιστορικό αυτό έργο βραβεύθηκε από την Ακαδημία Αθηνών.
Απεβίωσε στην Αθήνα.
Γκραμ παντσαγιάτ

Ένα γκραμ παντσαγιάτ (συμβούλιο του χωριού) είναι το μόνο επίπεδο βάσης του παντσαγιάτι ρατζ στο επισημοποιημένο σύστημα τοπικής αυτοδιοίκησης στην Ινδία σε επίπεδο χωριού και μικρής πόλης. Ο εκλεγμένος επικεφαλής είναι ο σαρπάντς.
Οι αποτυχημένες προσπάθειες ενασχόλησης με τοπικά θέματα σε εθνικό επίπεδο προκάλεσε την επαναφορά του συστήματος των γκραμ παντσαγιάτ το 1992. Υπάρχουν περίπου 250.000 γκραμ παντσαγιάτ στην Ινδία, τα οποία έχουν σύνδεση gigabit broadband από τη πρωτοβουλία BharatNet και Digital India.
Armed and Dangerous

Τραγούδια

1. Armed and Dangerous (Turbin, Belladonna, Spitz, Ian, Lilker, Bello, Benante) - 6:07

2. Raise Hell (Turbin, Spitz, Ian, Bello, Benante) - 4:03

3. God Save the Queen (Cook, Jones, Lydon, Matlock) - 3:02

4. Metal Thrashing Mad (Live) (Turbin, Spitz, Ian, Lilker, Benante) - 2:51

5. Panic (Live) (Turbin, Ian, Lilker) - 3:45

Bonus κομμάτια στην επανέκδοση

6. Soldiers of Metal (Turbin, Ian, Lilker) - 3:07

7. Howling Furies (Ian, Lilker) - 4:07
Χέρμπερτ Χούνγκερ

Βίος

Ο  Χέρμπερτ Χούνγκερ γεννήθηκε το 1914 στη Βιέννη. Σπούδασε κλασική φιλολογία και γερμανική φιλολογία στο πανεπιστήμιο της γενέτειράς του και το 1936 αναγορεύθηκε διδάκτωρ του ίδιο πανεπιστημίου με θέμα τον ρεαλισμό στις τραγωδίες του Ευριπίδη. Από το 1937 μέχρι  το 1939  υπηρέτησε στη μέση εκπαίδευση και μετά τον Δεύτερο Παγκόσμιο Πόλεμο εργάστηκε ως βιβλιοθηκάριος (1947-1956) και ύστερα ως διευθυντής επιμελητής της συλλογής παπύρων και κωδίκων της Εθνικής Αυστριακής Βιβλιοθήκης. Το 1954  αναγορεύθηκε σε υφηγητή των Βυζαντινών Σπουδών και το 1962 καθηγητής στη νεοϊδρυμένη έδρα Βυζαντινής Φιλολογίας του  Πανεπιστημίου της Βιέννης, μέχρι το 1987 οπότε έγινε ομότιμος καθηγητής. Από το 1959 ήταν μέλος της Αυστριακής Ακαδημίας Επιστημών, αντιπρόεδρός της το 1970 και πρόεδρός της από το 1973 μέχρι το 1982. Το χειμερινό εξάμηνο του 1968/1969 υπήρξε επισκέπτης καθηγητής στο Dumbarton Oaks του Χάρβαρντ. Το 1970-1971 κοσμήτορας της Φιλοσοφικής Σχολής του Πανεπιστημίου της Βιέννης.  Από το 1976 μέχρι το 1986 διετέλεσε πρόεδρος της Διεθνούς Ένωσης Βυζαντινών Σπουδών. Το 1975 η Ακαδημία Αθηνών τον συμπεριέλαβε στους ξένους εταίρους της στην Τάξη Γραμμάτων και Καλών Τεχνών, ενώ είναι μέλος και άλλων δεκαεπτά επιστημονικών ακαδημιών. Τρία ελληνικά πανεπιστήμια τον ανακήρυξαν επίτιμο διδάκτορα, της Θεσσαλονίκης (1972), των Αθηνών (1988), των Ιωαννίνων (1996).  Επίσης έχει λάβει και το ελληνικό παράσημο του Ανώτατου Ταξιάρχη του Τάγματος του Φοίνικος.
Πέθανε στις 10 Ιουλίου του 2000.

Eρευνητικό έργο

Tα ερευνητικά του ενδιαφέροντα εκτείνονται από την φιλολογία την παλαιογραφία και τη διπλωματική μέχρι την ιστορία της τέχνης και του πολιτισμού. Έχει εκδώσει  κείμενα (ποιήματα και ελάσσονα έργα  του Ιωάννη Χορτασμένου, την Καταμυομαχία του Θεόδωρου Πρόδρομου), μελέτησε κείμενα της βυζαντινής ρητορικής και το ζήτημα της διγλωσσίας (αττικισμός-κοινή απλή) φιλολογική μίμηση της κλασικής αρχαιότητας).
Χρήστος Παγώνης

Σταδιοδρομία

Γεννήθηκε στο Λυκούδι της Ελασσόνας και καταγόταν από αγροτική οικογένεια. Ανέπτυξε συνδικαλιστική δράση (μέλος της Διδασκαλικής Ομοσπονδίας) και αντιστασιακή δραστηριότητα και δραστηριοποιήθηκε με την ΕΔΑ και έπειτα με το ΚΚΕ. Υπέστη βασανιστήρια με συλλήψεις από το 1945 και μετά και φυλακίσεις, όπως και τον καιρό της χούντας του 1967-74. Εξελέγη βουλευτής στις εκλογές του 1958 με την ΕΔΑ.
Πέθανε σε ηλικία 96 ετών το 1997 και κηδεύτηκε στην Ελασσόνα στις 11 Μαΐου 1997.
Περιοχή Κιλομπέρο

Προφορά - συλλαβισμός

Η ονομασία Κιλομπέρο (Kilombero), στα Ελληνικά προφέρεται Κι-λο-μ-μπέ-ρο. Αντιθέτως, στα Σουαχίλι, συλλαβίζεται Ki-lo-m-be-ro.

Περιγραφή

Η περιοχή βρίσκεται σε μια τεράστια κοιλάδα πλημμυρών, μεταξύ του Ποταμού Κιλομπέρο στα νότιο-ανατολικά και των Ουντζούνγκουα Ορέων στα βόρειο-δυτικά. Η άλλη πλευρά του Ποταμού Κιλομπέρο, στα νότιο-ανατολικά της κοιλάδας πλημμυρών, είναι τμήμα της Περιοχής Ουλάνγκα.
Σύμφωνα με την τελευταία απογραφή του 2002, ο πληθυσμός στη Επαρχία Κιλομπέρο (Kilombero District) ήταν 322.779 άτομα. 
Οι κύριες εθνοτικές ομάδες είναι οι Wapogoro, Wandamba, Wabena και Wambunga και αρκετές άλλες σε μικρότερες αναλογίες.
Η περιοχή είναι κυρίως αγροτική, με τα κεντρικά γραφεία της ημι-αστικής περιοχής, να ευρίσκονται στην Ιφακάρα (Ifakara), ως τον σημαντικό της οικισμό.
Η πλειοψηφία των χωρικών της είναι γεωργοί και επιβιώνουν καλλιεργώντας αραβόσιτο και ρύζι. Στην Επαρχία Κιλομπέρο και την γειτονική της Περιοχή Ουλάνγκα, υπάρχουν μεγάλες φυτείες ξυλείας τικ. Στα βόρειο-δυτικά της επαρχίας, οι φυτείες ζαχαροκάλαμου της Εταιρείας Ζάχαρης «Illovo», καταλαμβάνουν το μεγαλύτερο τμήμα της περιοχής με το χαμηλό υψόμετρο.
Ευρωμπάσκετ 2001

Το Ευρωπαϊκό πρωτάθλημα καλαθοσφαίρισης ανδρών του 2001, γνωστό και ως Ευρωμπάσκετ 2001, διοργανώθηκε για πρώτη φορά από την Τουρκία. Με την συμπαράσταση του κόσμου, η εθνική ομάδα της Τουρκίας έφτασε ως τον τελικό, αλλά ηττήθηκε από την ανωτερότητα της Γιουγκοσλαβίας του Πρέντραγκ Στογιάκοβιτς και του Ντέγιαν Μποντίρογκα με 78-69. Η Γερμανία, έχοντας για πρώτη φορά τον Ντιρκ Νοβίτσκι για επιθετικό όπλο, έφτασε ως τα ημιτελικά. Στον μικρό τελικό έχασαν το χάλκινο μετάλλιο από τους Ισπανούς, οι οποίοι παρουσίασαν την καινούρια τους φουρνιά από παίκτες, όπως τον -ύψους 2,13μ παίκτη της Μπαρτσελόνα- Πάου Γκασόλ. Η εθνική ομάδα της Ελλάδας δεν κατάφερε να προκριθεί στην τελική οκτάδα, εξαιτίας του Νοβίτσκι, ο οποίος μόνος του ανέτρεψε διαφορά 20 πόντων και γύρισε το ματς υπέρ των Γερμανών στο μεταξύ τους ματς-πρόκρισης.
Το σύστημα διεξαγωγής ήθελε τους πρώτους των 4 ομίλων να περνάνε κατ' ευθείαν στα προημιτελικά ενώ οι ομάδες που καταλάμβαναν τις θέσεις 2 και 3 να διασταυρώνονται μεταξύ τους σε αγώνες νοκ-άουτ. Ήταν επίσης το πρώτο τουρνουά που διεξήχθη τους μήνες Αύγουστο και Σεπτέμβριο, μετά το Ευρωμπάσκετ του 1977, και το πρώτο τουρνουά στο οποίο ίσχυσαν οι νέοι κανονισμοί (4 δεκάλεπτα, 24" επίθεση κτλ.).
Νομισματική Επιτροπή (Ελλάδα)

Η Νομισματική Επιτροπή ήταν οικονομικό κυβερνητικό συλλογικό όργανο της Δημόσιας Διοίκησης που ιδρύθηκε με τη λήξη του Β' ΠΠ.
Ιδρύθηκε στις 24 Ιανουαρίου του 1946 με προσωρινό χαρακτήρα ως ιδιαίτερη υπηρεσία της Τράπεζας της Ελλάδος με αντικείμενο τον συντονισμό της πολιτικής πιστωτικής κυκλοφορίας. Το 1960, με το νομοθετικό διάταγμα 4108/1960, η επιτροπή αυτή έλαβε μόνιμο χαρακτήρα μετά από πολυάριθμες ανανεώσεις της θητείας της. Στην μόνιμη αυτή μορφή (διήρκεσε μέχρι το 1971) συμμετείχαν ο Υπουργός Συντονισμού (Πρόεδρος της επιτροπής), ο Υπ. Εμπορίου και Βιομηχανίας, ο Υφυπουργός Συντονισμού, ο Διοικητής της Τράπεζης της Ελλάδος και ένας Καθηγητής του Πανεπιστημίου Αθηνών με ειδίκευση στα οικονομικά και νομισματικά θέματα. Οι αρμοδιότητες της επιτροπής αυτής ήταν ο σχεδιασμός νομισματικής πολιτικής και να ελέγχει τον συνολικό όγκο των πιστώσεων και κατά κλάδο επιχειρηματικότητας, να ρυθμίζει το ύψος των επιτοκίων, να παρακολουθεί την αγορά χρυσού και την εφαρμογή της συναλλαγματική πολιτικής λαμβάνοντας σχετικά μέτρα.
Η Νομισματική Επιτροπή με τις παραπάνω αρμοδιότητες είχε καταστεί το κύριο όργανο - σύνδεσμος της εκάστοτε κυβέρνησης και της ΤτΕ. Ο ρόλος της κρίθηκε ιδιαίτερα σημαντικός στην άσκηση της εκάστοτε νομισματικής πολιτικής. Τελικά η Νομισματική Επιτροπή καταργήθηκε το 1982 με τον Ν.1266 και οι αρμοδιότητές της μεταβιβάστηκαν στην Τράπεζα της Ελλάδος όπου με τον ίδιο νόμο τροποποιήθηκε και το καταστατικό της Τράπεζας. Έκτοτε η κυβέρνηση ασκεί την οικονομική πολιτική, ενώ η ΤτΕ την νομισματική και συναλλαγματική πολιτική.
Ριβουλόζη

Η Ριβουλόζη είναι μονοσακχαρίτης με κετονική δομή, στο μόριο της οποίας περιέχονται πέντε άτομα άνθρακα, καλούμενη εξ αυτού κετοπεντόζη και συμπεριλαμβάνεται στην ομώνυμη χαρακτηριστική ομάδα, τις κετοπεντόζες. Ο μοριακός τύπος της είναι "C₅H₁₀O₅.
Παρατηρείται υπό δύο μορφές: μονοφοσφωρική και διφωσφορική ριβουλόζη. Πρόκειται για ιδιαίτερα σημαντικές ουσίες στο σχηματισμό πολλών άλλων βιοενεργών ουσιών. Και υπό τις δύο μορφές δεσμεύει διοξείδιο του άνθρακος κατά τη φωτοσύνθεση, στην αρχή της διαδικασίας της, ενώ υπεισέρχεται και σε άλλες μεταβολικές οδούς όπως π.χ. της φωσφορικής πεντόζης. Για παράδειγμα, η ϋ(ψιλον)-ριβουλόζη αποτελεί ένα ενδιάμεσο στάδιο στην μυκητιακή οδό στη παραγωγή ϋ - αραβιτόλης.
H Ριβουλόζη φέρεται επίσης και με τις ονομασίες Αδονόζη (Adonose), Αραβινουλόζη (Arabinulose), Αραβοκετόζη (Araboketose), ή και Ριβοσόνη (Ribosone). Συνθετική μορφή της είναι γνωστή σακχαροριβουλόζη που χρησιμοποιείται στη παραγωγή τεχνητών γλυκαντικών ουσιών.
Άλεξ Γκόγκιτς

Σταδιοδρομία σε συλλόγους

Ο Γκόγκιτς αγωνίστηκε στης ακαδημίες του Ολυμπιακού και της ουαλικής Σουόνσι Σίτι. Υπέγραψε συμβόλαιο με τη σκωτσέζικη Χάμιλτον Ακαντέμικαλ το Φεβρουάριο του 2017. Το Μάρτιο του 2017, υπέγραψε προέκταση του συμβολαίου του με το σύλλογο μέχρι τον Μάιο του 2018, πριν υπογράψει μία νέα προέκταση έως το 2020, το Δεκέμβριο του 2017.

Διεθνής σταδιοδρομία

Έχει εκπροσωπήσει την Κύπρο σε επίπεδο Εθνικών U19 και U21.

Προσωπική ζωή

Είναι γιος του Σέρβου ποδοσφαιριστή Σίνισα Γκόγκιτς.
Διεθνές αεροδρόμιο του Κισινάου

Ιστορία

Οι πρώτες προγραμματισμένες πτήσεις προς το Κισινάου άρχισαν τις 24 Ιουνίου 1926, στη διαδρομή Βουκουρέστι-Γκαλάτσι-Κισινάου και Ιάσιο. Οι πτήσεις πραγματοποιούνταν από την Compagnie Franco-Roumaine de Navigation Aérienne – CFRNA, αργότερα LARES. Μια αναμνηστική πλάκα η οποία περιγράφει την πρώτη πτήση προς το Κισινάου έχει τοποθετηθεί στο αεροδρόμιο. Ο κύριος τερματικός του αεροδρομίου κατασκευάστηκε τη δεκαετία του 1970, με χωρητικότητα 1.200.000 επιβατών τον χρόνο. Τις 31 Μαΐου 1995, το αεροδρόμιο του Κισινάου απέκτησε το τίτλο του διεθνούς αεροδρομίου. Το αεροδρόμιο του Κισινάου είναι μέλος του Διεθνούς Συμβουλίου Αεροδρομίων.
Το 2002, μετά από εργασίες από την τουρκική εταιρεία Akfen Holding, το αεροδρόμιο εκσυγχρονίστηκε. Το κτίριο του τερματικού με έκταση 4,27 στρέμματα προστέθηκε στον ανακαινισμένο παλιό τερματικό ο οποίος έχει εμβαδόν 7,6 στρέμματα. Οι εργασίες περιλάμβαναν την κατασκευή 3.000 τετραγωνικών μέτρων διαχωριστικών τοίχων, πλήρη μηχανική θέρμανση, αερισμό και ηλεκτρικά συστήματα, μαζί με την τοποθέτηση μηχανημάτων ασφαλείας με ακτίνες Χ, χώρο διαχείρισης αποσκευών, ρολόι και συστημάτων πληροφοριών πτήσεων. Η ετήσια χωρητικότητα του αεροδρομίου αυξήθηκε σε 5,4 εκατομμύρια επιβάτες.
Υπάρχουν πλάνα και επέκταση του αεροδρομίου. Το κύριο έργο περιλαμβάνει δάνειο ύψους 19 εκατομμυρίων € για την αποκατάσταση και αναβάθμιση των υπαρχόντων αεροδιαδρόμων, προσβάσεων, μηχανικών έργων, εξοπλισμού ασφαλείας και άλλες εγκαταστάσεις του αεροδρομίου. Η ευρωπαϊκή τράπεζα επενδύσεων σκέφτεται να συγχρηματοδοτήσει το έργο με την Ευρωπαϊκή Τράπεζα Ανασυγκρότησης και Ανάπτυξης.
Μεροληπτική αναφορά

Μεροληπτική αναφορά, ή μεροληπτική έκθεση χαρακτηρίζεται οποιαδήποτε αναφορά βασιζόμενη σε μεροληπτική παρατήρηση. Ο χαρακτηρισμός αυτός δίδεται κατόπιν ανάλυσης των παρεχομένων σ΄ αυτήν δεδομένων, εξετάζοντας τη μέθοδο που ακολουθήθηκε, τη δειγματοληψία κ.λπ. σε συνάρτηση του επιδιωκόμενου σκοπού και της προσωπικότητας του παρατηρητή - ερευνητή που την εξέδωσε.
Γενικά οι μεροληπτικές αναφορές - εκθέσεις όταν γίνονται εσκεμμένα συγκαλύπτουν ανεπιθύμητα δεδομένα - αποτελέσματα, αναδεικνύοντας μόνο τα επιθυμητά. Μπορεί όμως να είναι και μη-εσκεμμένες λόγω κάποιων σφαλμάτων, ή δυσκολιών που μπορεί να προέκυψαν κατά τις διερευνητικές εργασίες, που θα πρέπει όμως ν΄ αναφέρονται και να επισημαίνονται ιδιαίτερα. Η μεροληπτικότητα των αναφορών αυτών μπορεί ν΄ αφορά ερωτηματολόγιο, σύγκρουση με προηγούμενη αναφορά, άλλου παρατηρητή εκδότη, κ.ά. που απαντάται σε ευρύ φάσμα ερευνών επιστημονικών, ακαδημαϊκών, κοινωνιολογικών, ιστορικών κ.λπ.
Ειδικότερες περιπτώσεις μεροληπτικής αναφοράς είναι οι παρατηρούμενες σε αναχρονισμούς έκδοσης, κυρίως σε παρατεταμένες επί τούτου έρευνες, ή και αντίθετα σε επισπεύσεις ερευνών, (κυρίως διωκτικών αρχών), σε μεροληπτικές δημοσιεύσεις, λεγόμενες και κατευθυνόμενες ή αποσπασματικές δημοσιεύσεις, σε λανθασμένες ή περιφερειακές αρχειοθετήσεις, ή ανακοινώσεις σε παρεμφερείς φορείς, (προκειμένου να τύχουν άμεσης εγκυρότητας), σε παραπομπές ή όχι ευρημάτων, καθώς και άλλες μορφές επιλεκτικότητας με ρατσιστική προέκταση (εντοπιότητας, θρησκείας, υπηκοότητας, γλώσσας, επαγγέλματος, κοινωνικής κατάστασης κ.λπ.), που αφορούν κοινωνικές συμπεριφορές.
Από τη πρώτη στιγμή που εκφράζονται υπόνοιες ότι μια αναφορά μπορεί να είναι μεροληπτική θα πρέπει άμεσα να επανεξετάζεται σε βάθος και να ερευνάται η αξιοπιστία της. Όταν δε η μεροληπτικότητα είναι ιδιαίτερα εμφανής θα πρέπει άμεσα να καταγγέλλεται ως αναξιόπιστη και μη έγκυρη.